JULIOL 2019 - NÚMERO 3 



CRISTINA MAS VIDAL 

El patrimoni cultural a les zones rurals. El cas d'Àger. 

Fundació Privada Arnau Mir de Tost 


Fundació 

Arnau Mir 
de Tost 


www.fundacioarnaumirtost.cat 



Fulls de Patrimoni núm. 3 


El patrimoni cultural a les zones rurals. El cas d'Àger. 


NÚMERO 3 
JULIOL 2019 

ARTICLE 

EL PATRIMONI CULTURAL A LES ZONES RURALS. EL CAS D'ÀGER 

AUTOR 

CRISTINA MASVIDAL 

EDITA 

FUNDACIÓ PRIVADA ARNAU MIR DE TOST 


2 


Fulls de Patrimoni núm. 3 


El patrimoni cultural a les zones rurals. El cas d'Àger. 


EL PATRIMONI CULTURAL A LES ZONES RURALS. EL CAS D'ÀGER. 

L'article 3 de la Llei del Patrimoni Cultural Català de 1993 (Llei 9/1993, de 
30 de setembre, DOGC núm. 1807, d’11.10.1993), estableix que en 
l'exercici de llurs competències respectives, l'Administració de la 
Generalitat, els consells comarcals i els ajuntaments han de vetllar per la 
integritat del patrimoni cultural català, tant públic com privat, i per la 
protecció, la conservació, l'acreixement, la difusió i el foment d'aquest 
patrimoni, i han d'estimular la participació de la societat, per la qual cosa 
s'han de dotar dels mitjans materials i personals adequats. 

En el següent article voldria fer una reflexió entorn del que dictamina 
aquest article de la llei patrimonial i la situació en la que es troba el 
patrimoni cultural d’Àger. Em centraré específicament en el patrimoni 
històric, artístic i arquitectònic medieval, ja que el patrimoni cultural 
inclou molts altres elements del passat, materials i immaterials, gens 
menyspreables en aquestes terres del sud del Montsec. 


El patrimoni cultural d’Àger 

Alguns considerem que tenim la sort de viure en un municipi amb un 
patrimoni cultural extraordinari. De fet, el municipi de la Vall d’Àger 
aplega un conjunt tant espectacular de béns arquitectònics, històrics i 
artístics que al llarg de la història ha merescut, i mereix encara, l’interès 
d'estudiosos de gran prestigi, com Puig i Cadafalch entre d'altres. Algun 
d’aquests elements patrimonials van ser protegits ja durant l'època 

franquista, i amb l'inici del govern de la Generalitat de Catalunya altres 
van rebre la màxima categoria de protecció nacional, essent considerats 
BCIN, Bé Cultural d’interès Nacional: 


Nom 

Protecció 

Classificació i núm. 
Registre o catàleg 

Disposició 
i data 

Publicaci 
ó i data 

Torre de 
Millà 

BCIN 

Monument històric 
256-MH 

22/04/1949 

Boe 

5/05/1949 

Torre de 
Fontdepou 

BCIN 

Monument històric 
255-MH 

22/04/1949 

' 

Boe 

5/05/1949 

Castell de 

Sant 

Llorenç 

BCIN 

Monument històric 
254-MH 

22/04/1949 

Boe 

5/05/1949 

Castell de 

La Règola 

BCIN 

Monument històric 
258-MH 

22/04/1949 

Boe 

5/05/1949 

Castell de 
Corçà 

BCIN 

Monument històric 
257-MH 

22/04/1949 

Boe 

5/05/1949 

Les Torres 

de Cas 

BCIN 

Monument històric 
253-MH 

22/04/1949 

Boe 

5/05/1949 

Església de 
St. Vicenç 

BCIN 

Monument històric 
241-MH-EH 

Acord 

Govern 

Generalitat 

26/05/1998 

DOGC 

22/06/199 

8 

Castell 
Col·legiata 
de Sant 

Pere 

d'Àger 

BCIN 

Monument històric 
252-MH 

Acord de 

Govern de 
la 

Generalitat 

25/5/1998 

DOGC 

22/6/1998 

Casc 

històric 

d'Àger 

BCIN 

Conjunt històric 
1960-CH-EN 

Acord 

Govern 

Generalitat 

26/05/1998 

DOGC 

22/6/1998 


Font: Inventari patrimoni arquitectònic de la Generalitat de Catalunya. 


Avui, a més dels monuments i conjunts històrics d'aquesta llista, també 
tenen la categoria de BCIN els jaciments paleontològics de la Mata de 

Viudà i l’Espinau. Probablement, a nivell geològic caldria protegir alguns 
indrets més. Però aquest és un altra tema. 

L'any 2015 des de la Fundació Privada Arnau Mir de Tost, l'actual 
president Francesc Fité i jo mateixa vàrem redactar vàries memòries 
històriques que es van incloure en els expedients tècnics per tal de 
protegir un conjunt de temples amb la categoria de BCIL (Béns Culturals 
d’interès Local), que malgrat ser una protecció de menor rang és 
igualment necessària. Entre els temples que es van aixoplugar sota 
aquesta protecció es troben l’església de Sant Mateu d’Agulló, l'església 
de Nostra Senyora del Roser de Corçà, l'ermita de la Santa Creu o Santa 
Elena, la Mare de Déu de Pedra, l'ermita de la Trinitat, l'ermita de Santa 
Eugènia i l'ermita de la Pertusa. A dia d'avui, a la Vall resten encara per 
protegir alguns elements arquitectònics d'època altmedieval (ermites, 
torres, castells...) que, ara per ara, no tenen cap més protecció que la 
que per defecte els aporta la Llei del Patrimoni Cultural Català. 

Estigui protegit o no, en tot cas es pot afirmar que la Vall d'Àger 
posseeix un conjunt patrimonial altmedieval extraordinari que cal donar 
a conèixer, portant a la pràctica el què diu la llei del patrimoni cultural: 
cal divulgar aquest patrimoni i fomentar-ne el seu coneixement 

Des de la Fundació es duen a terme de manera continuada actes de 
diversa índole que pretenen específicament allò que diu la Llei: la 
divulgació del patrimoni i el foment del seu coneixement, mitjançant la 
programació regular de conferències, xerrades, visites, itineraris, 
exposicions, recerques, publicacions, jornades d’estudis, etc., i la 

participació activa a les Jornades Europees de Patrimoni que se 
celebren a la tardor a tota Europa. Podeu consultar la web on trobareu 
totes aquestes activitats i actes (www.fundacioarnaumirtost.cat). 

De totes aquestes activitats, que s’organitzen per una entitat sense 
afany de lucre, sovint amb la col·laboració del consistori d’Àger o 
d’altres entitats del territori, o centres d’estudis o Universitats, i que 
també sovint reben ajuts i subvencions de, per exemple, l’Institut 
Ramon Muntaner o l’Institut d’Estudis llerdencs, en suposem un retorn 
social i cultural a la població local en primer lloc i als visitants en segon 
lloc. 

Àger és, en els darrers temps, un municipi turístic sense cap dubte, 
malgrat hi hagi part de la població que es resisteix a creure-ho. Cada 
vegada més, gràcies als atractius naturals i culturals, és un focus 
d’atracció per a centenars de turistes que transiten per la Vall 
pràcticament durant tot l’any. És lícit, doncs, pensar que aquest 
patrimoni que estudiem, divulguem i posem en valor, sigui també una 
peça clau en una oferta turística de qualitat. D’aquesta manera, el 
patrimoni també pot tenir un retorn econòmic per al territori. En parlem 
més endavant. 


Posar en valor el patrimoni 

Una vegada assolit l'objectiu de conservar i/o restaurar un bé 
patrimonial per tal de poder llegar-lo a les generacions futures, és 
obligat que aquell bé que ha costat sovint milers d’euros en restaurar-lo, 

i costa milers d’euros de conservació, tingui un retorn social obligat i, 
perquè no, econòmic. Per tal d’aconseguir això en primer lloc s’ha de 
posar en valor. 

Divulgar l’existència i la pervivència del patrimoni altmedieval de la Vall 
d’Àger, fomentar-ne el seu coneixement i respecte entre els propis 
habitants de la vall perquè se’n sentin orgullosos i s’hi identifiquin, i 
entre aquells visitants i/o turistes que venen més aviat per visitar el 
patrimoni natural (EIN Congost de Mont-rebei i el Cel Obscur del 
Montsec), és posar en valor aquest patrimoni. 

La posta en valor del patrimoni comporta la seva identificació, 
protecció, recuperació, interpretació i difusió. D’aquesta manera no 
només li donarem valor sinó que enfortirem la cultura i la identitat de la 
societat a la què pertany. 

Hi ha diverses maneres de fer-ho, ja sigui un monument ja sigui un 
jaciment arqueològic, tal com hem dit: publicacions de caràcter 
divulgatiu, jornades de portes obertes, tallers, conferències, trobades, 
recreacions, realitat augmentada, audiovisuals, senyalització 
informativa, i cada vegada més, l’ús de les TIC per a transmetre 
coneixement. 

Potser la forma més habitual i coneguda és la d’establir un programa de 
visites guiades. Per a realitzar aquestes visites, en els monuments que 
estan protegits amb la màxima categoria (els monuments històrics 
BCIN) la normativa indica que han de ser guies titulats els qui les han de 

realitzar. I, per tant, es tracta de persones amb una titulació exigent i 
amb uns honoraris que han d’estar d’acord amb la seva titulació. 

Segons el que estipula la Generalitat de Catalunya, els guies han de 
tenir una titulació superior en turisme a nivell de diplomatura, o una 
llicenciatura universitària o haver aprovat el cicle superior de formació 
professional en l’especialitat d’informació i comercialització turístiques 
(Decret 5/1998, de 7 de gener, sobre l'activitat de guia de turisme,. DOGC 
núm. 2555 publicat el 13/01/1998). Darrerament s’ha redactat un nou 
Decret, pendent d’aprovació, que estableix un nou procediment per 
obtenir l’habilitació com a guia, i la revisió, cada 4 anys, d’aquesta 
habilitació que serà, a més, especialitzada. 

A banda d’aquesta titulació, hi ha estudis de postgrau i màsters 
específics per a la gestió del patrimoni cultural que donen eines per, 
entre d’altres coses, dinamitzar la participació ciutadana i el retiment de 
comptes en la gestió cultural i patrimonial locals, facilitar una 
aproximació expositiva, comunicativa i didàctica als continguts relatius 
al patrimoni i a la cultura, analitzar els mecanismes i instruments de 
gestió pública que intervenen en la planificació i execució de polítiques 
en matèria de patrimoni i de cultura, en el marc jurídic establert, 
aproximar-se a les mesures i instruments de promoció econòmica que 
han de contribuir al desenvolupament local, mitjançant els diferents 
elements que composen el patrimoni cultural, planificar les diverses 
polítiques públiques i actuacions jurídiques i administratives que han de 
concórrer per al desenvolupament i promoció de la cultural i el 

patrimoni en el marc d’una gestió estratègica, analitzar el nou entorn de 
l'administració pública local i les diferents formes organitzatives i de 
gestió, adquirir els mecanismes i instruments de gestió pública propis 
les administracions locals en l’era digital, estudiar el règim jurídic, 
econòmic i procedimental administratiu dels locals catalans, en relació a 
l’activitat cultural i patrimonial, i col·laborar en l’elaboració i 
desenvolupament projectes patrimonials i culturals, d’acord amb les 
necessitats de la comunitat, el desenvolupament local, els 
condicionants de divers índole i la seva viabilitat social i econòmica, en 
un entorn competitiu globalitzat. 

Tanmateix, tothom sap que és del tot impossible que els petits 
municipis amb grans monuments, com ara el d'Àger, es puguin 
permetre el luxe de tenir en plantilla un o diversos guies titulats o fins i 
tot diplomats en gestió cultural o titulacions similars quan moltes 
vegades les pròpies administracions locals tenen en plantilla un nombre 
de personal mínim. Això no vol dir, però, que s'hagi de delegar aquesta 
tasca a persones sense la preparació adequada, doncs com indica la Llei 
de Patrimoni, els elements patrimonials s'han de dotar dels mitjans 
suficients i de personal adequat. 

Hauríem de definir, per tant, de què o qui estaríem parlant quan ens 
referim a personal adequat. Ja hem comentat la impossibilitat de 
contractar guies titulats i la pràctica generalitzada de contractar 
persones no titulades com a guies turístics per fer visites guiades en 
monuments històrics. En els casos en que això sigui així, s’ha de tenir 

cura en que les persones encarregades, que tindran la “categoria” 
d’informadors o mediadors, més que de guies, tinguin algun tipus 
d’adequació curricular per exercir aquesta tasca tant important com és 
la de transmetre el valor històric, artístic i patrimonial del monument o 
conjunt històric. D'aquesta manera, s'hauria de demanar cert grau 
d’experiència en la tasca de difusió o en la de dirigir-se al públic, algun 
tipus d’estudi relacionat amb el patrimoni i, en tots els casos, esmerçar 
esforços per formar aquestes persones i garantir una informació 
fidedigne i intel·ligible. No tothom té la capacitat de fer una visita 
guiada amb uns mínims de qualitat. De fet, la tasca de difondre el valor 
patrimonial està totalment professionalitzada i s'ha de tractar amb tot 
el respecte que es mereix la professió. No pensar en aquest sentit és 
una irresponsabilitat i un menyspreu cap als professionals. 

Si no existeix la possibilitat de contractació de guies professionals, amb 
la titulació corresponent, l'eina bàsica per aconseguir que les persones 
disposades a fer visites guiades ho puguin fer de manera adequada és la 
formació. Quan parlo de formació no em refereixo únicament a la 
formació en el coneixement històric, arqueològic, paisatgístic, 
geogràfic, etc. del propi monument o jaciment arqueològic, sinó també 
a la manera òptima de comunicar, a la gestió de grups, a les pautes de 
comportament dins el monument, etc. Aquests i altres aspectes formen 
part del desenvolupament adequat d'una visita guiada. 

A Àger, després de la gran restauració de l’església de Sant Pere d’Àger 
finalitzada el 2010, es va fer un “curset” de formació, gestionat per 
l’Associació d’Amics dels Castells de Lleida, subvencionat per la 

Diputació de Lleida, adreçat a les persones que al seu moment es van 
interessar per fer de “guies”. Després, aquestes mateixes persones van 
ampliar els seus coneixements al llarg de vuit anys, gràcies a un sentit 
de la responsabilitat intrínsec a les seves professions, que exercien a 
banda de les visites guiades, als seus lligams amb el monument, amb el 
poble i amb la seva història, i gràcies a la informació tant escrita com 
oral que transmeté el Dr. Francesc Fité sempre que ha calgut. 

Aquesta va ser una actuació correcta per part del consistori, 
responsable de la correcta gestió del patrimoni monumental municipal: 
es van donar unes pautes mínimes però vàlides per iniciar l’obertura al 
públic del monument, que més endavant s’amplià amb la vista al casc 
antic. 

És del tot temerari pensar que qualsevol persona, pel sol fet que 
s’ofereixi a fer de guia, pugui fer-ho amb garanties mínimes, i pot tenir 
conseqüències difícils de corregir amb el temps. La impressió que el 
visitant (ja sigui turista, ja sigui investigador o escolar) se’n pot endur 
cap a casa seva, com a part de la seva experiència turística i cultural a la 
Vall d’Àger, pot repercutir en una minva de les visites. Especialment si 
tenim en compte com avui dia és mol fàcil fer comentaris, ja siguin 
positius o negatius, a les xarxes socials, a Internet. 

En tot cas, aquesta persona que explicarà el monument, les seves 
característiques arquitectòniques, la seva importància històrica, els 
esforços de restauració, etc., ha de tenir cura del tractament del 
visitant, no pot ser un mer porter/a o guarda que obre la porta i deixa 

entrar gent que veuran, molts, només un munt de pedres. Aquestes 
velles pedres tenen molt per dir i s’ha de fer un esforç important, amb 
recursos de tota mena, per a fer-les atractives. Altrament, 
desvaloritzem el patrimoni. 

Una visita guiada de qualitat representa una experiència, un record de 
vida, de paisatge i sovint està associada a un moment de relaxació i 
vacances, però també és un aprenentatge. No aprofitar aquesta 
predisposició del visitant que, recordem, arriba al monument per 
voluntat pròpia -excepte en el cas dels escolars i estudiants- per 
transmetre tot el què representa un monument significa treure-li valor, 
desaprofitar un llegat de gran importància històrica i artística per 
explicar una gran part del present. 

A nivell de presa de decisions, és del tot desitjable que aquests mínims 
que s’haurien d’exigir per a les visites guiades a un monument històric, 
no depenguessin dels canvis polítics sinó que fossin decisions 
consensuades per tots els agents implicats i amb una finalitat comuna: 
la valorització del patrimoni cultural comú. 

Entenc que la manca de professionals del patrimoni a les corporacions 
locals és un factor clau que explica la situació en molts d’ells i les 
dificultats per tirar endavant projectes de posta en valor. Aquest és un 
dels problemes que habitualment afecta el patrimoni en la seva tasca de 
difusió. El context actual de postcrisi econòmica o, per a alguns, de 
continuació d’una altra fase de la crisi, fa que aquesta situació deficient 
empitjori. En el cas d'Àger, però, es dóna una situació singular. 

L’existència d’associacions voluntàries de persones vinculades 
professionalment al patrimoni cultural, com és el cas de la Fundació 
Privada Arnau Mir de Tost, facilitaria aquesta tasca a la corporació local, 
pràcticament sense cost, igual com ho ha estat fins ara. Tot resta, però, 
en la voluntat política de fer-ho. Des del meu punt de vista, el consistori 
ha de dur a terme una política de gestió col·laborativa, que permeti la 
participació de la societat en la gestió transparent del patrimoni cultural 
per al bé de tota la població. Una opció aquesta que molts ajuntaments 
ni tan sols poden contemplar perquè no existeix aquest entorn social 
capaç i favorable. 

Per concloure, entenc que la manca de formació o sensibilitat 
patrimonial en algunes corporacions es podria resoldre creant òrgans 
mancomunats, fent que la coordinació fos un element prioritari entre 
les diferents administracions. Tan sols quan els ajuntaments assumeixin 
la gestió patrimonial com quelcom bàsic, que vagi molt més enllà de la 
voluntat política de torn, aquesta assolirà el nivell que li pertoca. 

Des del meu punt de vista, la decisió de contractar persones sense cap 
formació i amb una experiència nul·la o escassa en aquest camp per fer- 
se càrrec de la gestió d’un monument de la categoria de la Col·legiata de 
Sant Pere d’Àger és una irresponsabilitat que pot tenir conseqüències 
negatives. Aquesta decisió implica que no es valora el monument en la 
seva importància i no crec que sigui per desconeixement. Es decideix 
que qualsevol pot fer-se’n càrrec. La decepció de l'usuari, en l’era 

d’internet i les xarxes socials, pot ser una llosa que difícilment podrà 
aixecar-se durant molt temps. 


Patrimoni cultural í turisme: el retorn econòmic 

És d’esperar que quan un monument és restaurat amb diners públics hi 
hagi un retorn social cap a la comunitat, i en general també hi ha 
sempre la intenció d'obtenir algun retorn econòmic que palesi l’esforç 
monetari de la restauració, restitució i conservació. Una de les maneres 
per aconseguir-ho és la reconversió d’un bé patrimonial en un producte 
turístic. El turisme és un dels principals vehicles de comunicació 
intercultural i, com a tal, no pot ser considerat únicament un modus 
d’ingrés fiduciari. És molt més que això, doncs de la seva posta en 
marxa en depèn una cadena d’accions socials, culturals i productives. 
Des del meu punt de vista, és necessari generar un “producte turístic” 
contemplant totes les seves necessitats, ja sigui l'adequació 
d’infraestructures pera desenvolupar-ho, la seva promoció, la constant 
investigació al voltant del bé patrimonial turistitzat, la formació del 
personal encarregat de la divulgació, i altres requisits. En aquest 
context, però, és molt necessària la intervenció d’experts en gestió 
patrimonial per no incórrer en distorsions de tipus mercantil o abusos o 
banalitzacions. El patrimoni no pot ser desvirtuat de la seva tasca social, 
ni els seus valors essencials posats en funció de finalitats comercials si 
assumim que la cultura que rebem té valor però no té preu. 

Un aspecte imprescindible en aquest procés és l'educació de les 
poblacions locals en l’estima i la cura de les seves riqueses culturals, de 
les seves tradicions, en la preservació de la seva memòria històrica. 
Igualment d'important és educar el turista/visitant en el respecte d’allò 
que se li ofereix per al seu gaudi. 

També pot evolucionar el concepte de monument com a producte 
turístic, la Col·legiata ho és, en un paper secundari respecte als pols 
d’atracció principal de la Vall d’Àger i el Montsec (PAM i Congost de 
Mont-rebei), per aproximar-nos a una mirada més actual i que situa el 
monument en el context geològic, geogràfic, històric i etnogràfic: el 
paisatge històric. El castell-col·legiata és un lloc perfecte per 
desenvolupar aquest concepte. 

Però convertir el monument en un producte turístic vol dir anar més 
enllà d’anunciar uns horaris i uns preus i posar unes persones, 
preparades o no, que expliquen durant 45’ què és allò que els visitants 
estan veient: estem davant d’un monument històricament i 
arquitectònica singular, i en conseqüència, igual però que en altres 
productes turístics, hem de saber a qui hem de dirigir-nos per atraure 
públic interessat. Col·locar un anunci, programar-hi actuacions diverses, 
per exemple a les xarxes socials, sense tenir clar a qui ens dirigim 
acabarà per convertir-se en una remor que possiblement s’anirà diluint. 

El producte turístic, també ha d’anar acompanyat d’una sèrie 
d’actuacions, algunes de les quals incomprensiblement, no s’han 

realitzat en el cas de la Col·legiata d’Àger: una bona senyalització, espais 
d’atenció i d’informació, etc. 

I el treball en xarxa, importantíssim per estendre la valoració del nostre 
producte turístic, amb altres municipis, amb les empreses i els 
ciutadans, amb d’altres recursos turístics de la zona... Cal fomentar 
l’organització, la cooperació i l’estratègia comuna. En parlem tot seguit. 


Les solucions 

Segurament n’hi ha d’altres, però la que contempla la participació és, 
de llarg, la millor. És del tot desitjable que els consistoris que no 
disposen de tècnics en patrimoni, però en canvi, disposen en la societat 
local, de persones preparades i amatents de participar en la posta en 
valor del patrimoni cultural, paper que en molts casos juguen 
associacions, centres d’estudis o entitats similars al nostre país, totes 
elles sense afany de lucre, com és el cas de la Fundació Arnau Mir de 
Tost, busquin la fórmula de col·laboració que satisfaci totes les 
necessitats amb una finalitat comuna: la valorització del patrimoni local. 
La presa de decisions unilaterals, al contrari, és negativa per moltes 
raons que no sé si cal esmentar, fàcils de suposar. Si sumem, guanyem. 

Les fórmules de col·laboració o pràctiques participatives entre 
institucions, entitats locals i fins i tot els visitants són múltiples. Segons 
Simon (2000) podem esmentar: 

Projectes contributius: hom demana als visitants que aportin 
objectes concrets i limitats, com també accions i idees, a un procés 
controlat institucionalment. 

Projectes col·laboratius: s’invita els visitants perquè actuïn com a 
socis actius en la creació de projectes impulsats per una institució i 
que bàsicament controla aquesta institució. 

Projectes co-creatius: els membres d’una comunitat treballen des 
del començament amb el personal institucional en la definició dels 
objectius del projecte i la generació del programa o exposició 
d’acord amb els interessos d’aquesta comunitat. 

Projectes allotjats: la institució cedeix una part de les seves 
instal·lacions i/o recursos per presentar programes desenvolupats i 
executats pel públic. 

En tot cas la tendència és a reconèixer el valor que la ciutadania, la 
comunitat local en aquest cas, en la participació i contribució en la 
creació de projectes a l’entorn del patrimoni propi, cultural i natural, 
tant que en molts països s’estan fent experiències de gestió inversa: és 
la ciutadania qui s’encarrega de la gestió i són les administracions qui 
intervenen en cas que no funcioni correctament. Recordem que el 
patrimoni cultural és un bé comú, una cosa que és de tots i totes, de la 
qual hem de sentir-nos responsables i davant la qual hem de sentir-nos 
actius, i ha de redundar en benefici d’aquesta comunitat. 

“El patrimoni cultural és un conjunt de recursos heretats del 
passat que les persones consideren, més enllà de la propietat, 
com un reflex i una expressió dels seus valors, creences, 
coneixements i tradicions, en evolució contínua. Inclou tots els 
aspectes de l'entorn que resulten de la interacció en el temps 
entre les persones i els llocs" (Consell d’Europa 2005). 

La participació també en la presa de decisions, amb mecanismes 
transparents, és una alternativa proposada en diversos llocs 
actualment: s’anomena governança participativa, una responsabilitat 
compartida a l’hora de la presa de decisions, però si en aquesta hi 
intervenen agents culturals formats i preparats, és més fàcil que les 
decisions siguin encertades. Si els professionals s’impliquen en la gestió 
dels recursos culturals, històrics, arqueològics, geològics... es generarà 
un sentit de propietat col·lectiva, de bé comú, més gran i facilita, és clar, 
la sostenibilitat de les organitzacions que hi participen. 

El problema d’aquests plantejaments “tan moderns” es troba en les 
pròpies administracions: estan disposades, en pro del bé comú, a 
renunciar a una part del seu poder i autoritat, malgrat ser conscients de 
la manca de coneixements i de criteris per prendre decisions sobre el 
patrimoni local? 

La resposta és que probablement calen marcs jurídics i mecanismes 
polítics per arribar a una governança compartida, que forçosament és 
transparent i informativa per naturalesa. Amb qualsevol forma jurídica 
vàlida, com ara un conveni, és pot arribar a aquesta fórmula que 
beneficiaria a tothom: polítics, gestors i comunitats. 

Tanmateix, la governança participativa no vol ni ha de voler dir que les 
administracions defugin les seves obligacions, especialment pel que fa 
al finançament, al manteniment i altres, però els projectes participatius 
han d’aspirar a l’autofinançament com a mínim, malgrat que és molt 
possible que es necessiti ajut al principi. 

Encoratgem a la corporació local a la reflexió, a tota la ciutadania d’Àger 
a participar en la gestió del patrimoni cultural amb una finalitat comú, a 
sentir-nos encara més orgullosos del què tenim, que és singular. 

